Moet jy jou eiendom privaat verkoop? - Jou Geld | Solidariteit WêreldJou Geld | Solidariteit Wêreld
Tuis › 2016-besparings › Moet jy jou eiendom privaat verkoop?
Moet jy jou eiendom privaat verkoop?
Vrydag, Januarie 15th, 2016
Jou eiendom is seker een van jou grootste bates, en party mense wil hulle huis privaat verkoop pleks van ‘n eiendomsagent te gebruik. Om ‘n huis te verkoop is egter nie ‘n eenvoudige proses nie, en jy moet seker maak dat jy jou huiswerk deeglik doen.
“Wanneer dit by die verkoop van ‘n huis kom, verkies die meeste mense om ‘n eiendomsagent se hulp in te roep,” sê Calvin Ndlovu, Hoof van Operasies by FNB Huislenings. “Dit is moontlik om jou huis privaat te verkoop, maar jy moet baie versigtig wees om seker te maak dat jy nie op die lange duur geld verloor nie.”
Hier is die vernaamste kwessies om in gedagte te hou wanneer jy jou eiendom verkoop:
Vra die regte prys
Jy sal navorsing moet doen oor die korrekte prys van jou huis voordat jy dit op die mark plaas.
“Daar is baie gratis eiendomsverslae wat jou kan help om die regte prys te bepaal,” sê Ndlovu. “As jy die prys te hoog stel, kan jy in ‘n situasie beland waar jou eiendom nie verkoop word nie, en ‘n te lae prys beteken dat jy geld gaan verloor.”
Bemarking van jou eiendom
Om jou eiendom te bemark, sal jy ‘n goeie fotograaf moet kry en ‘n geskikte beskrywing moet opstel. As jy dit gedoen het, sal jy ‘n geskikte plek moet kry om jou eiendom te bemark.
“Jy kan jou eiendom op privaat verkoopwebwerwe bemark of jy kan selfs jou plaaslike geklassifiseerde advertensies gebruik,” sê Ndlovu. “Maar dan sal jy ‘n nadeel hê omdat agente databasisse het van mense wat in verskillende prysklasse na verskillende eiendomme soek.”
Jy moet bereid wees om die eiendom vir kopers te wys, en dit kan enige tyd van die dag of week gebeur. Jy moet dus aanpasbaar wees.
Verkoop van die eiendom
Wanneer jy voornemende kopers gekry het en dit lyk of hulle ‘n aanbod gaan maak, moet jy bewus wees van seker wetlike en kontraktuele vereistes om jouself en die koper te beskerm.
“Onthou, jy onderhandel nie net oor prys nie maar ook oor die bepalings en voorwaardes van die verkoop, wat moeilik kan wees,” sê Ndlovu.
In hierdie stadium kan jy ‘n aktebesorgingsprokureur kry om jou deur hierdie proses te help. Maak seker dat die aktebesorgingsprokureur ‘n goeie reputasie het en onthou dat so ‘n prokureur vir jou en ook vir die koper werk.
Voor jy teken
Daar is ‘n paar belangrike dinge waarvan jy moet kennis neem voordat jy enige tipe aanbod aanvaar.
Jy as die verkoper moet die koper se aandag op enige gebreke vestig, en dit moet op skrif gestel word. So word albei partye beskerm.
“Jy moet ook weet waar die geld vandaan sal kom,” sê Ndlovu. “Dit sluit in fondse wat uit die buiteland kom, en jy sal duidelikheid moet kry oor die SAID se vereistes. Dit is ook belangrik om te kyk of die koper ‘n verband moet kry of ‘n ander eiendom moet verkoop.”
Wanneer jy teken
Daar is regsdokumente op webwerwe beskikbaar, maar jou aktebesorgingsprokureur kan jou help om die dokumente op te stel.
“Jy moet vertroud wees met al die bepalings en voorwaardes van die dokument; dit sluit in latente en sigbare foute, okkupasiehuur en regresreg vir kontrakbreuk,” sê Ndlovu.
Die dokument moet ook die verskillende tydlyne uiteensit, veral as die transaksie onderhewig is aan die verkoop van die koper se eiendom.
Die aktebesorgingsprokureur sal leiding gee oor ander aspekte soos elektriese klaring, munisipale kennisgewing en enige ander vereistes.
“Om self jou huis te verkoop, kan werk, maar jy sal jou huiswerk moet doen en geduldig wees. As jy onseker is, is dit beter om ‘n eiendomsagent te kry wat die bedryf ken en ‘n verkoopsnetwerk het,” sluit Ndlovu af.